C 514/5

Apstiprināšanas pieteikuma publikācija attiecībā uz produkta specifikācijas grozījumu, kas nav maznozīmīgs, saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2021/C 514/04)

Šī publikācija dod tiesības trīs mēnešu laikā no šīs publikācijas dienas pret šo grozījuma pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

APSTIPRINĀŠANAS PIETEIKUMS ATTIECĪBĀ UZ PRODUKTA SPECIFIKĀCIJAS GROZĪJUMU, KAS NAV MAZNOZĪMĪGS, AIZSARGĀTA CILMES VIETAS NOSAUKUMA / AIZSARGĀTAS ĢEOGRĀFISKĀS IZCELSMES NORĀDES GADĪJUMĀ

Grozījuma apstiprināšanas pieteikums saskaņā ar Regulas (ES) Nr. 1151/2012 53. panta 2. punkta pirmo daļu

“Carne Mertolenga”

ES Nr.: PDO-PT-0212-AM01 – 2018. gada 1. martā

ACVN (X) AĢIN ( )

1. Pieteikuma iesniedzēja grupa un tās likumīgās intereses

Associação de Criadores de Bovinos Mertolengos [Mertolenga šķirnes liellopu audzētāju asociācija]

Šī grupa sastāv no produkta “Carne Mertolenga” ražotājiem, tāpēc tai ir likumīgas intereses iesniegt grozījuma pieteikumu.

Adrese: Rua Diana de Liz Horta do Bispo Apartado 466 7006-806 Évora Valsts: Portugāle

Tel. +351 266711222

E-pasts: geral@mertolenga.com

2. Dalībvalsts vai trešā valsts

Portugāle

3. Produkta specifikācijas punkts, uz kuru attiecas grozījums vai grozījumi

☐ Produkta nosaukums

☒ Produkta apraksts

☐ Ģeogrāfiskais apgabals

☒ Izcelsmes apliecinājums

☒ Ražošanas metode

☐ Saikne

☒ Marķējums

☒ Cita: noteikumu par laišanu tirgū svītrošana, informācijas par kontroles institūciju atjaunināšana un noteikumu par pārkāpumiem un pārsūdzēšanu svītrošana

4. Grozījuma vai grozījumu veids

☐ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu.

☒ Ar reģistrētu ACVN vai AĢIN apzīmēta produkta specifikācijas grozījums, kuru nevar uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, ja vienots dokuments (vai tā ekvivalents) attiecībā uz produktu nav publicēts.

5. Grozījums vai grozījumi

5.1. Produkta apraksts

1. Grozījums

1. grozījums: no produkta apraksta tiek svītrots vārds “atdzesēts”.

Pamatojums: Vārds “atdzesēts” ir jāsvītro, lai ar ACVN “Carne Mertolenga” apzīmēto liellopu gaļu varētu noformēt sasaldētu izcirtņu veidā. Tādējādi tiek reaģēts uz tirgus izmaiņām produktu noformēšanas jomā.

Teksta oriģināls: “Atdzesēta Mertolenga šķirnes dzīvnieku gaļa (..)”

Grozītā redakcija: “Mertolenga šķirnes dzīvnieku gaļa (..)”

2. Grozījums

2. grozījums: vārdi “izejvielu klasifikācija” tiek aizstāti ar vārdiem “vecuma grupas”.

Pamatojums: vārdi “vecuma grupas” tekstā ir iederīgāki, jo ir sniegta atsauce vienīgi uz dzīvnieku vecumu nokaušanas brīdī.

Teksta oriģināls: “Izejvielu klasifikācija:”.

Grozītā redakcija: “Vecuma grupas:”.

3. Grozījums

3. grozījums: no vecuma grupām tiek svītrotas atsauces uz liemeņa svaru.

Pamatojums: Padomes 2007. gada 11. jūnija Regulā (EK) Nr. 700/2007 ir teikts, ka dzīvnieku svaram nokaušanas brīdī, šķiet, nav tik lielas ietekmes uz dzīvnieka gaļas īpašībām. Minētajā regulā nav noteikti liemeņu svara intervāli. Tāpēc produkta specifikācijā norādītās dažādu vecuma grupu liemeņu svara robežvērtības ir jāsvītro.

4. Grozījums

4. grozījums: tiek precizētas “vitela” (teļa) un “novilho” (jaunbuļļa) vecuma grupas.

Pamatojums: ar šo grozījumu tiek skaidrāk norādīts, ka vecuma intervāla augšējā robežvērtība ir ieskaitīta attiecīgajā kategorijā.

Teksta oriģināls: “Vecuma intervāls: 6–10 mēneši”.

Grozītā redakcija: “Vecuma intervāls: no vairāk nekā 6 mēnešiem līdz 10 mēnešiem (ieskaitot)”.

Teksta oriģināls: “Vecuma intervāls: 15–30 mēneši”.

Grozītā redakcija: “Vecuma intervāls: no vairāk nekā 15 mēnešiem līdz 30 mēnešiem (ieskaitot)”.

5. Grozījums

5. grozījums: tiek iekļauta “vitelão” (viengadnieka) vecuma grupa.

Pamatojums. Sākotnējā produkta specifikācijas tekstā ir atstarpe starp “vitela” (teļš, 6–10 mēneši) un “novilho/novilha” (jaunbullis/jaungovs, 15–30 mēneši) vecuma grupām. Šo atstarpi kļūdaini radījis teksta autors, jo tajā laikā “vitelão” (viengadnieka) vecuma grupai Portugāles liellopu gaļas tirgū nebija īpašas nozīmes. Kopš tā laika pieprasījums pēc vieglākiem liellopu liemeņiem Portugāles tirgū ir pieaudzis. Tas ir pavēris jaunu ražošanas iespēju, kas produkta specifikācijā bija paredzēta tikai “vitela” (teļa) grupai. Ir piemēroti ražot šāda veida liemeņus, ņemot vērā Mertolenga šķirnes liellopu augšanas potenciālu. Tā kā to augšanas ātrums pēc atšķiršanas ir mazāks nekā citām, vairāk specializētām šķirnēm (vidēji 937 g dienā), “vitelão” (viengadnieka) vecuma grupas vecuma intervāls nokaušanas brīdī tiek noteikts kā intervāls starp “vitela” (teļa) vecuma grupai noteikto augšējo robežu un “novilho/novilha” (jaunbuļļa/jaungovs) vecuma grupai noteikto apakšējo robežu.

Teksta oriģināls: nav.

Grozītā redakcija: ““Vitelão” (viengadnieks) — dzīvnieks, kam nokaušanas brīdī ir turpmāk minētās īpašības. Vecuma intervāls: no vairāk nekā 10 mēnešiem līdz 15 mēnešiem (ieskaitot)”.

6. Grozījums

6. grozījums: “novilho” (jaunbuļļa) vecuma grupa tiek apvienota ar “novilha” (jaungovs) vecuma grupu vienā kopīgā “novilho/novilha” (jaunbuļļa/jaungovs) vecuma grupā.

Pamatojums. Tā kā ir svītrotas atsauces uz liemeņa svaru, “novilho” (jaunbuļļa) vecuma grupa vairs nekādi neatšķiras no “novilha” (jaungovs) vecuma grupas un nav pamata šo liellopu gaļu piedāvāt patērētājiem atšķirīgās grupās. Tāpēc tās ir jāapvieno vienā grupā.

Teksta oriģināls: ““Novilho” (jaunbullis) — vīriešu kārtas dzīvnieks, kam nokaušanas brīdī ir turpmāk minētās īpašības. Vecuma intervāls: 15–30 mēneši; liemeņa svars: 200–250 kg. “Novilha” (jaungovs) — sieviešu kārtas dzīvnieks, kam nokaušanas brīdī ir turpmāk minētās īpašības. Vecuma intervāls: 15–30 mēneši; liemeņa svars: 180–220 kg.”

Grozītā redakcija: ““Novilho/novilha” (jaunbullis/jaungovs) — dzīvnieks, kam nokaušanas brīdī ir turpmāk minētās īpašības. Vecuma intervāls: no vairāk nekā 15 mēnešiem līdz 30 mēnešiem (ieskaitot).”

7. Grozījums

7. grozījums: citu vecuma grupu pieņemamība.

Pamatojums. Pēc šķirnes uzlabošanas plāna ieviešanas, jo īpaši mākslīgās apsēklošanas un citu tehnisku pasākumu ieviešanas, Mertolenga šķirnes dzīvnieku zootehniskā vērtība ir ievērojami pieaugusi. Tas nozīmē, ka ir uzlabojies arī liemeņu sastāvs, tai skaitā vecākiem dzīvniekiem.

Tāpēc, ņemot vērā šķirnei pašlaik raksturīgās īpašības, var šādi grozīt kategorijas un iekļaut jaunas vecuma grupas.

Teksta oriģināls: nav.

Grozītā redakcija: “Sertificēt var arī citu vecuma grupu dzīvnieku liemeņus.”

8. Grozījums

8. grozījums: ņemot vērā ierosinātos vecuma grupu grozījumus, tiek noteiktas atļautās liemeņu kategorijas.

Pamatojums: šīs izmaiņas tiek veiktas, lai nodrošinātu, ka produkta specifikācijas teksts atbilst 5., 6. un 7. grozījumam, un lai varētu objektīvāk noteikt kategorijas, kuras var sertificēt kā atbilstošas ACVN “Carne Mertolenga”.

Teksta oriģināls:

““Novilho” (jaunbullis): kategorijas no “E” līdz “P” (ieskaitot) ir izslēgtas. “Novilha” (jaungovs): tie paši ierobežojumi, ko piemēro jaunbuļļiem. “Vitela” (teļš): kategorijas no “E” (ieskaitot) ir izslēgtas.”

Grozītā redakcija: ““Novilho/novilha” (jaunbullis/jaungovs): ir atļauta U, R un O kategorija. Citas vecuma grupas: ir atļauta U, R, O un P kategorija.”

9. Grozījums

9. grozījums: tiek noteikts, ka viens no atļautajiem noformēšanas veidiem ir “ceturtdaļliemenis”.

Pamatojums. Noformēšanas veids “ceturtdaļliemenis” ir jāpievieno, reaģējot uz tirgu un izmaiņām tajā. Ar ACVN “Carne Mertolenga” apzīmētais produkts no kautuves tiek izvests liemeņa, pusliemeņa vai ceturtdaļliemeņa veidā.

Teksta oriģināls: “Liemeņi vai pusliemeņi.”

Grozītā redakcija: “Liemeņi, pusliemeņi vai ceturtdaļliemeņi.”

10. Grozījums

10. grozījums: tiek svītrota atsauce uz Padomes Regulu (EEK) Nr. 1026/91.

Pamatojums: tiek svītrota atsauce uz novecojušu tiesību aktu.

Teksta oriģināls: “Liemeņu klasificēšanā tiek izmantota Kopienas klasificēšanas skala saskaņā ar Padomes Regulu (EEK) Nr. 1026/91, ievērojot turpmāk minētos ierobežojumus.”

Grozītā redakcija: “Atļauti liemeņi, kas klasificēti turpmāk uzskaitītajās noteiktajās kategorijās.”

5.2. Izcelsmes apliecinājums

1. Grozījums

11. grozījums: tiek svītrota prasība, kas nosaka, ka ražotājiem jāpieder pie šīs grupas un ka tiem jākauj tikai dzīvnieki no ACVN “Carne Mertolenga” ģeogrāfiskā apgabala.

Pamatojums: tiek svītroti noteikumi, kas neatbilst tiesību aktiem.

Teksta oriģināls: “Dalībniekražotāju saimniecībām jāatrodas noteiktajā reģionā, un šis ir priekšnosacījums, kas jāizpilda, lai tie varētu pievienoties grupai.”

Grozītā redakcija: teksts ir svītrots.

Teksta oriģināls: “Lauksaimnieki dalībnieki rakstiski apņemas kaut tikai dzīvniekus no attiecīgā ģeogrāfiskā apgabala.”

Grozītā redakcija: “Ražotāji rakstiski apņemas iesniegt sertifikācijai tikai tādus dzīvniekus, kas dzimuši un audzēti attiecīgajā ģeogrāfiskajā apgabalā.”

2. Grozījums

12. grozījums: tiek svītrota prasība identificēt dzīvniekus ar tetovējumu.

Pamatojums. Novecojis noteikums. Pašlaik ciltsgrāmatā tiek izmantotas divas sistēmas to dzīvnieku identificēšanai, par kuriem var saņemt ACVN “Carne Mertolenga” sertifikāciju, — divas krotālijas ar SIA numuru (oficiālo identifikācijas numuru) un elektronisks identifikators (šajā gadījumā tikai pieaugušiem dzīvniekiem). Pašlaik spēkā esošie noteikumi par liellopu identificēšanu un apiešanos ar tiem nodrošina precīzu dzīvnieku izcelsmes izsekojamību.

Teksta oriģināls: “Tetovējumu izmantošana lauksaimniecības dzīvnieku identifikācijai, dzīvnieku reģistrācija piedzimušo dzīvnieku reģistrā un ciltsgrāmatā, metāla krotālijas (SIA numurs), pārvadājumu dokumenti un attiecīgo spēkā esošo inspekcijas noteikumu ievērošana ļaus precīzi noteikt sertifikācijai paredzētās gaļas izcelsmi.”

Grozītā redakcija: “Sistēma, saskaņā ar kuru dzīvniekus reģistrē ciltsgrāmatā, un attiecīgo spēkā esošo inspekcijas noteikumu ievērošana ļaus precīzi noteikt sertifikācijai paredzētās gaļas izcelsmi.”

5.3. Ražošanas metode

1. Grozījums

13. grozījums: tiek atjaunināta atsauce uz ciltsgrāmatu.

Pamatojums: saskaņā ar atjauninātajiem Noteikumiem par liellopu šķirnes Mertolenga ciltsgrāmatu un atbilstoši 2016. gada 8. jūnija Regulai (ES) 2016/1012 šā grozījuma mērķis ir panākt, ka ACVN “Carne Mertolenga” produkta specifikācijā tiek ņemti vērā visi Mertolenga šķirnes dzīvnieki, kas ir reģistrēti ciltsgrāmatā, ieskaitot tos, kas ir reģistrēti pamata reģistrā, jo tie nav reģistrēti piedzimušo dzīvnieku reģistrā.

Teksta oriģināls: “Tikai tādu Mertolenga šķirnes liellopu gaļa, kuri ir reģistrēti piedzimušo dzīvnieku reģistrā.”

Grozītā redakcija: “Tikai tādu Mertolenga šķirnes liellopu gaļa, kuri ir reģistrēti ciltsgrāmatā.”

Teksta oriģināls: “Saskaņā ar noteikumiem par liellopu šķirnes Mertolenga ciltsgrāmatu, ja dzīvnieks ir reģistrēts piedzimušo dzīvnieku reģistrā, tas nozīmē, ka dzīvnieks ir tetovēts ar identifikācijas numuru un ka tas ir reģistrētu vecāku pēcnācējs.”

Grozītā redakcija: “Saskaņā ar noteikumiem par liellopu šķirnes Mertolenga ciltsgrāmatu, ja dzīvnieks ir reģistrēts, tas nozīmē, ka tam ir piešķirts unikāls identifikācijas numurs un ka tas ir reģistrētu vecāku pēcnācējs.”

2. Grozījums

14. grozījums: tiek svītroti noteikumi par kaujamo dzīvnieku partiju viendabīgumu.

Pamatojums: šis punkts tiek svītrots, lai panāktu atbilstību ierosinātajiem grozījumiem produkta aprakstā, no kura ir svītrotas atsauces uz liemeņa svaru katrā vecuma grupā.

Teksta oriģināls: “Kaujamo dzīvnieku partiju viendabīgums. Svara intervāls partijās: 50 kg. Vecuma intervāls partijās: četri mēneši.”

Grozītā redakcija: teksts ir svītrots.

3. Grozījums

15. grozījums: tiek atjaunināti noteikumi par atdzesēšanu.

Pamatojums. Lai garantētu atbilstību Dekrētlikumam Nr. 158/97, 10 stundu dzesēšanas periods, kurā jāuztur 1 oC temperatūra, ir pagarināts līdz 24 stundu periodam, kurā jāuztur 0–2 oC temperatūra, lai nodrošinātu, ka pēckaušanas veterinārajai ekspertīzei seko dzesēšanas periods kautuvē, kurā gaļa tiek pakāpeniski atdzesēta, līdz temperatūra visā gaļā nokrītas līdz ne vairāk kā 7 oC. Turklāt relatīvajam mitrumam un gaisa cirkulācijas ātrumam būtu jānodrošina, ka nekur uz liemeņa virsmas neveidojas kondensāts. Sadalīšanas, atkaulošanas, apgraizīšanas, šķēlēs sagriešanas, iesaiņošanas un iepakošanas posmā gaļas temperatūrai procesa sākumā jābūt no 0 °C līdz 2 °C. Vakuumā vai aizsargatmosfērā iepakoti izcirtņi un šķēles, gabaliņi vai sloksnes jāglabā 0 oC līdz 4 oC temperatūrā. Liemeņa atdzesēšanā, rīcībā ar to un tā apstrādē jo īpaši jāievēro Eiropas Parlamenta un Padomes 2004. gada 29. aprīļa Regulas (EK) Nr. 853/2004, ar ko nosaka īpašus higiēnas noteikumus attiecībā uz dzīvnieku izcelsmes pārtiku, V un VII nodaļa.

Teksta oriģināls: “10 stundas 1 oC temperatūrā.”

Grozītā redakcija: “Liemeņi jāatdzesē lēnām 0–2 oC temperatūrā 24 stundas tā, lai iekšējo muskuļu masas temperatūra pirms liemeņa sadalīšanas būtu nokritusies vismaz līdz 7 oC.”

4. Grozījums

16. grozījums: tiek atjaunināti noteikumi par nogatavināšanu.

Pamatojums. Lai nodrošinātu, ka produkts ir ļoti mīksts, kas atbilst liela mēroga mazumtirgotāju vajadzībām, minimālais laiks no nokaušanas līdz pārdošanai patērētājiem ir saīsināts no četrām līdz trim dienām, jo tas nemazina produkta kvalitāti, dod labumu tirdzniecības kanāliem un nodrošina, ka muskuļu masa pēc nokaušanas tiek atdzesēta. Visam nogatavināšanas procesam, ko piemēro ACVN “Carne Mertolenga” aptverto dzīvnieku gaļai, noteikti jāatbilst noteikumiem, kas izklāstīti Eiropas Parlamenta un Padomes 2004. gada 29. aprīļa Regulā (EK) Nr. 853/2004, ar ko nosaka īpašus higiēnas noteikumus attiecībā uz dzīvnieku izcelsmes pārtiku. Atsauce uz vislabāko nogatavināšanas laiku tiek svītrota, jo tā ir orientējoša atsauce, kurai nav regulatīvas nozīmes.

Teksta oriģināls: “Vislabāk gaļu nogatavināt septiņas dienas 1 °C temperatūrā, taču to var pārdot patērētājiem jau četras dienas pēc nokaušanas.”

Grozītā redakcija: “Pēc nokaušanas dienas un pirms gaļas pārdošanas patērētājam gaļa jānogatavina 0–2 °C temperatūrā vismaz trīs dienas.”

5. Grozījums

17. grozījums: tiek atjaunināti noteikumi par sasaldēšanu.

Pamatojums: lai gan aizliegums sasaldēt / dziļi sasaldēt liemeņus, pusliemeņus un ceturtdaļliemeņus paliek spēkā, nu ir atļauts sasaldēt vakuumā iepakotus izcirtņus un citos veidos noformētu gaļu, jo šāds noformējums ļauj saglabāt patērētājiem piedāvātā produkta kvalitāti un tai pašā laikā dod labumu tirdzniecības kanāliem, nodrošinot elastīgākus derīguma termiņus un lielāku atbilstību pašreizējām produktu pārvaldības prasībām.

Teksta oriģināls: “Sasaldēšana ir aizliegta.”

Grozītā redakcija: “Liemeņu, pusliemeņu un ceturtdaļliemeņu sasaldēšana / dziļā sasaldēšana ir aizliegta. Ir atļauts sasaldēt / dziļi sasaldēt izcirtņus, kas ir iepakoti vakuumā vai noformēti citā iepakotā veidā.”

6. Grozījums

18. grozījums: tiek svītroti noteikumi par sanitāriju un veterināro aprūpi, aizliegtām vielām, pārvadāšanu, kautuvēm, kaušanu, higiēnu, gaļas sadalīšanu un iepakošanu un citi noteikumi.

Pamatojums: šos aspektus reglamentē vispārīgi tiesību akti, tāpēc nav nepieciešams tos minēt produkta specifikācijā.

Teksta oriģināls:

“Sanitārija un veterinārā aprūpe. Dzīvnieki jādekontaminē attiecīgā reģiona dzīvnieku veselības aizsardzības grupai vai kompetentajiem oficiālajiem dienestiem. Veterinārās intervences, izrakstītās terapeitiskās intervences un šo intervenču datumi jāreģistrē individuālajā identifikācijas dokumentā. Tikai ārstējošais veterinārārsts ir atbildīgs par zāļu lietošanu. Ja ārstē dzīvniekus, ko paredzēts nokaut, jāreģistrē arī izdalīšanās periods, kas nepieciešams, lai izzustu zāļu atliekas.”

“Aizliegtās vielas. Saskaņā ar pašlaik spēkā esošiem vai gaidāmiem valsts un Kopienas tiesību aktiem par zāļu lietošanu kopā ar barību vai atsevišķi, jo īpaši saskaņā ar Dekrētlikumu Nr. 210/84 un Padomes Direktīvām 81/602/EEK un 85/358/EEK, un 146/68 [sic], aizliegto vielu lietošana ir aizliegta.”

“Pārvadāšana. Saskaņā ar pašlaik spēkā esošiem vai gaidāmiem valsts un Kopienas tiesību aktiem par dzīvu dzīvnieku pārvadāšanu, ir jāievēro šādi noteikumi: iekraušanas un izkraušanas darbībās pret dzīvniekiem nedrīkst izturēties slikti; jānodrošina minimālā platība, kas nepieciešama dzīvnieku labturībai.”

“Kautuves. Kautuves ar EK apstiprinājumu vai kautuves, kas ietilpst Portugāles valsts kautuvju tīklā.”

“Kaušana. Jāievēro atbilstošais izdalīšanās periods, kas nepieciešams atlieku izzušanai, saskaņā ar individuālo ierakstu un veterināra izdoto ziņojumu. Jāievēro valsts un Kopienas tiesību akti par lietošanai pārtikā paredzētu dzīvnieku kaušanu.”

“Higiēna. Gaļas apstrādē un sagatavošanā jāievēro piemērojamie valsts un Kopienas tiesību akti.”

“Gaļas sadalīšana un iepakošana. Gaļa jāsadala specializētiem darbiniekiem telpā, kas ir saskaņā ar likumu pienācīgi atzīta šim nolūkam.”

“Citas prasības, kas noteiktas Kopienas vai valsts noteikumos. Gaļas ražošanā, apstrādē un tirgošanā jāievēro piemērojamie valsts tiesību akti un Kopienas noteikumi. Visus gadījumus, kas nav aprakstīti šajā specifikācijā, reglamentē piemērojamie tiesību aktu noteikumi.”

Grozītā redakcija: teksts ir svītrots.

7. Grozījums

19. grozījums: tiek atjaunināti noteikumi par dzīvnieku barību.

Pamatojums. Neskaidrā formulējuma dēļ šķiet, ka pašlaik spēkā esošā produkta specifikācija aizliedz izmantot nekombinētas dzīvnieku barības avotus no blakus esošajām saimniecībām, lai gan tam nav nekāda pamata. Turklāt šķiet, ka nav noteikti nekādi ierobežojumi barības maisījumu ieguves avotu ziņā, un arī tam nav pamata. Šā grozījuma mērķis ir padarīt skaidrākus noteikumus par dzīvnieku barību, jo īpaši par dzīvnieku barību, ko iegūst ārpus ģeogrāfiskā apgabala. Ar šo grozījumu tiek panākts, ka tad, ja pietrūks barības, ražotāji varēs turpināt nodrošināt dzīvnieku labturību vai atbilstību citas kvalitātes vai sertifikācijas shēmas (piemēram, bioloģiskās lauksaimniecības) specifikācijām. Mēs izmantojam šo izdevību, lai atjauninātu tekstu par ekonomikas dalībnieku ziņošanas pienākumiem, ņemot vērā pašlaik spēkā esošās prasības, ko šajā jomā piemēro oficiālajām inspekcijām.

Teksta oriģināls: “Lauksaimniecība ir ekstensīva, un dzīvnieku blīvums ir mazāks par 1,4 LU/ha. Teļus atšķir 6–9 mēnešu vecumā. (..) Pēc atšķiršanas turpina ekstensīvu lauksaimniecības praksi un teļiem dod līdzīgu barību kā to mātēm.”

Grozītā redakcija: “Dzīvniekus audzē saskaņā ar ekstensīvas lauksaimniecības praksi, un dzīvnieku blīvums ir mazāks par 1,4 LU/ha. Teļi barojas ar mātes pienu līdz 6–9 gadu vecumam un ganās kopā ar savu māti. Pēc atšķiršanas turpina ekstensīvu lauksaimniecības praksi un teļiem dod līdzīgu barību kā to mātēm.”

Teksta oriģināls: “Teļu barību var papildināt ar barības maisījumu, ja trūkst lopbarības. (..) Barības papildināšana: ar attiecīgās lauku saimniecības produktiem vai barības maisījumu. Dzīvniekus audzē saskaņā ar ekstensīvas lauksaimniecības praksi, un nobarošanā pamatā var izmantot attiecīgās lauku saimniecības produktus vai barības maisījumu.”

Grozītā redakcija: “Ja nepieciešams, dzīvnieku barību var papildināt ar produktiem no tās pašas vai citām lauku saimniecībām vai ar barības maisījumu. Dzīvniekus audzē saskaņā ar ekstensīvas lauksaimniecības praksi, un nobarošanā pamatā var izmantot tās pašas vai citu lauku saimniecību produktus vai barības maisījumu.”

Teksta oriģināls: nav.

Grozītā redakcija: “Ja ir nepieciešams izmantot dzīvnieku barību, kas nav iegūta tajā pašā lauku saimniecībā, ražotājiem būtu jādod priekšroka dzīvnieku barībai, kas iegūta citās ģeogrāfiskajā apgabalā esošās lauku saimniecībās. Ja tas nav iespējams, var izmantot ārpus ģeogrāfiskā apgabala iegūtu dzīvnieku barību ar noteikumu, ka tā veido ne vairāk kā 50 % sausnas gadā.”

Teksta oriģināls: “Lai varētu izmantot barības maisījumu, ir jāsaņem ražotāju grupas atļauja. Par to, kā arī visām izdotajām atļaujām jāpaziņo privātajai inspekcijas struktūrai, lai varētu kontrolēt šāda veida barības izmantošanu un īpašības.”

Grozītā redakcija: “Par barības maisījumu un citās lauku saimniecībās iegūtas barības izmantošanu jāpaziņo kontroles institūcijai tā, lai varētu pārbaudīt lietotās vai lietošanai paredzētās barības avotu, īpašības un daudzumu.”

8. Grozījums

20. grozījums: tiek atjaunināti noteikumi par produktu diskvalifikāciju.

Pamatojums: šā grozījuma mērķis ir precizēt produkta specifikācijas noteikumus par produktu diskvalifikāciju.

Teksta oriģināls: “Diskvalifikācija. Aizsargāto cilmes vietas nosaukumu nedrīkst piešķirt liemeņiem vai izcirtņiem, kas: neatbilst šajā dokumentā izklāstītajām ražošanas, apstrādes un tirdzniecības specifikācijām; kaušanas, atasiņošanas, eviscerācijas vai citā procesā ir guvuši bojājumus.”

Grozītā redakcija: “Diskvalifikācija. Nedrīkst sertificēt gaļu, kas iegūta no liemeņiem vai izcirtņiem, kuri (kaušanas, atasiņošanas, eviscerācijas vai citā procesā) ir guvuši tādus bojājumus, ka tie vairs neatbilst tiesību aktiem vai šai produkta specifikācijai.”

5.4. Marķējums

1. Grozījums

21. grozījums: tiek svītroti noteikumi par identifikāciju un marķēšanu.

Pamatojums: šos aspektus reglamentē vispārīgi tiesību akti, tāpēc nav nepieciešams tos minēt produkta specifikācijā.

Teksta oriģināls: “Identifikācija un marķēšana. Gaļa ir jāidentificē ar zīmogu, uzlīmi vai iepakojumu, uz kā ir norāde “CARNE MERTOLENGA - D.O.”. Liemeņiem ir jāuzspiež zīmogs dažādās katra pusliemeņa vietās. Iepakotie izcirtņi ir jāidentificē ar uzlīmēm vai apzīmogotu iepakojumu. Gaļas paplātes un gaļas izstrādājumi jāidentificē ar uzlīmēm. Ražotāja nosaukums, dzīvnieka identitāte un veids, vecums un nokaušanas datums ir jānorāda arī atsevišķā veidlapā. Šai veidlapai jābūt pievienotai liemeņiem un citos veidos noformētai gaļai pārvadāšanas un tirgošanas laikā. Vakuumā iepakotiem izcirtņiem, gaļas paplātēm vai gaļas izstrādājumiem papildus iepriekš norādītajām ziņām, kam jābūt redzamām uz etiķetes, jānorāda arī, kāds vai kādi gaļas izcirtņi ir ietverti attiecīgajā iepakojumā un cik tas vai tie sver.”

Grozītā redakcija: teksts ir svītrots.

2. Grozījums

22. grozījums: tiek atjaunināti uz etiķetes norādāmie īpašie elementi.

Pamatojums. Tiek svītrotas novecojušas atsauces uz tiesību aktiem un noteikumi, kam vairs nav likumīga pamata. Tiek svītrota obligātā prasība lietot “Carne Mertolenga” preču zīmi un logotipu (ko drīkst lietot tikai grupas dalībnieki), jo nevienu ekonomikas dalībnieku nevar piespiest kļūt par grupas dalībnieku.

Teksta oriģināls: “Marķēšana jāveic saskaņā ar spēkā esošajiem tiesību aktiem (Dekrētlikumu Nr. 170/92 un ministrijas Īstenošanas rīkojumu Nr. 119/93), un marķējumā jāiekļauj šāda informācija: preču zīme un logotips “Carne Mertolenga – DO”; produkta veids (“novilho” (jaunbullis) / “novilha” (jaungovs) / “vitela” (teļš)); izcirtņa veids (muguras gabals, jostas gabals utt.); neto svars; nokaušanas datums; citi elementi, ko uzskata par svarīgiem. ACVN “Carne Mertolenga” marķējumu, attiecīgos simbolus un logotipus uz etiķetes un gaļas reklāmās var izmantot tikai tad, ja ir ievēroti nosacījumi, kas noteikti piemērojamajos Kopienas noteikumos un Likumdevēja rīkojumā Nr. 293/93.”

Grozītā redakcija: “Neatkarīgi no noformējuma veida produktam “Carne Mertolenga”: — etiķetē ir jābūt vienam no šiem tekstiem: “CARNE MERTOLENGA – DENOMINAÇÃO DE ORIGEM PROTEGIDA” [“CARNE MERTOLENGA” — AIZSARGĀTS CILMES VIETAS NOSAUKUMS] vai “CARNE MERTOLENGA DOP” [ACVN “CARNE MERTOLENGA”], — ir jānorāda arī kontroles institūcija.”

5.5. Cita

1. Grozījums

23. grozījums: tiek svītroti noteikumi par produkta tirgošanu.

Pamatojums: tiek svītroti noteikumi, kas ir lieki vai kas neatbilst tiesību aktiem.

Teksta oriģināls: “Tirdzniecība. Izmantojamais tirdzniecības veids jānosaka uzņēmumam “Mertolenga, Lda.”, un tirdzniecības veidi var būt šādi: tieša pārdošana, ko veic uzņēmums “Mertocar, Lda”; ar protokolu reglamentēta pārdošana, ko veic citi komercuzņēmumi. Ar citiem komercuzņēmumiem noslēgtajos protokolos jānosaka noteikumi, ko piemēro produktu noformēšanai, uzglabāšanai un pārdošanai saskaņā ar šo produkta specifikāciju.”

Grozītā redakcija: teksts ir svītrots.

2. Grozījums

24. grozījums: tiek atjaunināta informācija par inspekcijas struktūru (produkta specifikācijas 7. punkts).

Pamatojums. Šo grozījumu pamato fakts, ka kompetentā iestāde par “Carne Mertolenga” kontroles un sertifikācijas institūciju ir iecēlusi citu struktūru.

Ierosinot šo grozījumu, tika ņemti vērā vairāki faktori.

Pirmkārt, informācija par kontroles institūciju var ātri novecot (ja iecelšanu atceļ, ja institūcija zaudē akreditāciju, ja mainās tās adrese utt.).

Otrkārt, šī produkta specifikācijas nodaļa nav regulatīva. Saskaņā ar piemērojamajiem tiesību aktiem par oficiālajām inspekcijām šo produktu inspicē kontroles institūcija, kurai kompetentā iestāde deleģē šo pienākumu, neatkarīgi no tā, kas par šo jautājumu ir teikts produkta specifikācijā. Tā kā šī nodaļa nav regulatīva, ražotājiem tās atjaunināšana nav tik svarīga, tāpēc parasti tiek lūdz šo nodaļu atjaunināt tikai tad, ja ir nepieciešams grozīt vēl citus produkta specifikācijas aspektus. Tāpēc tad, ja nodaļā sniegtā informācija kļūst novecojusi, to parasti neatjauno vēl ilgu laiku. Patiesībā šajā produkta specifikācijā teksts par kontroles institūciju jau vairāk nekā 18 gadus vairs nav aktuāls, bet ražotāji nav jutuši vajadzību lūgt to atjaunināt (tā kā produktu turpināja inspicēt saskaņā ar piemērojamo tiesību aktu noteikumiem).

Treškārt, produkta specifikācijas grozījuma pieteikuma iesniegšana grupai un ražotājiem rada izmaksas (ieguldītais laiks, piešķirtie cilvēkresursi, ar saziņu saistītie izdevumi, iztērētie materiāli utt.). Ir jācenšas šos izdevumus saglabāt iespējami mazus, tāpēc grupai un ražotājiem nebūtu jāpiedzīvo izdevumi ikreiz, kad mainās iestādes nosaukums vai kontroles institūcijas adrese.

Visbeidzot, Eiropas Komisija publisko attiecīgo iestāžu un kontroles institūciju nosaukumu un adresi, un dalībvalstīm ir pienākums nodrošināt, ka šī informācija vienmēr ir aktuāla.

Tāpēc, mūsuprāt, labāk ir iekļaut atsauci uz vietu, kur var atrast kontroles institūcijas nosaukumu un adresi, jo tādējādi tiek nodrošināta atbilstība Regulas (ES) Nr. 1151/2012 7. panta noteikumiem un tas, ka informācija par kontroles institūciju ir aktuāla.

Teksta oriģināls: “Kā privātā inspekcijas un sertifikācijas struktūra tiek piedāvāta Associação de Criadores de Bovinos Mertolengos [Mertolenga šķirnes liellopu audzētāju asociācija], kuras galvenā mītne atrodas adresē Lg. Alexandre Herculano, no 8, Évora. Šī asociācija atbild par Mertolenga šķirnes ciltsgrāmatas pārvaldību, kas nozīmē, ka tā spēj ātri un uzticami noteikt sertificējamo liemeņu izcelsmi. Tai ir kvalificēts personāls un papildu resursi, kas ir vajadzīgi nepieciešamo inspekciju veikšanai.”

Grozītā redakcija: “Kompetentā iestāde, kas atbild par oficiālo kontroļu veikšanu ar mērķi pārbaudīt atbilstību tiesību aktos noteiktajām ACVN shēmas prasībām, ir Direção-Geral de Agricultura e Desenvolvimento Rural — DGADR [Lauksaimniecības un lauku attīstības ģenerāldirektorāts], kura juridiskā adrese ir Av. Afonso Costa, n.o 3, 1949-002 Lisbon. Sertifikācijas pārbaudi veic ieceltā kontroles institūcija.”

3. Grozījums

25. grozījums: tiek svītroti noteikumi par pārkāpumiem un pārsūdzēšanu.

Pamatojums. Tiek svītroti noteikumi par sankciju piemērošanu. Par sankciju noteikšanu atbild kompetentā iestāde, tāpēc tās nevajadzētu iekļaut produkta specifikācijā.

Teksta oriģināls: “Pārkāpumi. Par ACVN “Carne Mertolenga” produkta specifikācijā izklāstīto noteikumu neievērošanu var: 1) izdot rakstveida brīdinājumu; 2) uz laiku izslēgt ražotāju, kas izdarījis pārkāpumu; 3) aizliegt izmantot sertifikāciju. Uzņēmuma “MERTOCAR, Lda.” vadība atbild par noteikumu pārkāpuma un tā smaguma novērtēšanu pēc iesaistīto pušu uzklausīšanas. Lēmums balstās uz atklātā pārkāpuma smagumu, un tajā ņem vērā pārkāpumu atkārtošanos. Par šo procesu ziņo privātajai inspekcijas struktūrai.”

Grozītā redakcija: teksts ir svītrots.

Teksta oriģināls: “Pārsūdzēšana. Pārsūdzība par uzņēmuma “MERTOCAR, Lda.” nolemto sodu jāiesniedz šādā secībā: vispirms vadībai, tad kopsapulcei, visbeidzot IMAIAA (Lauksaimniecības tirgu un lauksaimniecības pārtikas nozares institūtam).”

Grozītā redakcija: teksts ir svītrots.

4. Grozījums

26. grozījums: teksts “gadsimta vidū” tiek aizstāts ar tekstu “20. gadsimta vidū” (formulējuma grozījumi produkta specifikācijas 6. punktā).

Pamatojums: tekstā ir pievienota atsauce uz 20. gadsimtu tāpēc, ka specifikācija tika sagatavota 20. gadsimta 90. gados, bet pašlaik ir jau 21. gadsimts.

Teksta oriģināls: “No šīm teritorijām tā gadsimta vidū izplatījās pa visu Alentēžu [Alentejo] un Ribatēžu [Ribatejo] reģionu.”

Grozītā redakcija: “No šīm teritorijām tā 20. gadsimta vidū izplatījās pa visu Alentēžu [Alentejo] un Ribatēžu [Ribatejo] reģionu.”

5. Grozījums

27. grozījums: tiek svītrota rindkopa.

Pamatojums. Šī rindkopa nav vajadzīga. Tā tiek svītrota, jo tā nesader ar pārējo tekstu.

Teksta oriģināls: “Pašlaik, pamatojoties uz lielu daudzumu lietišķo pētījumu, Mertolenga šķirnes liellopu ražīgums ir uzteicams. Tā tiek uzskatīta par ekstensīvajai lauksaimniecībai labāk piemērotu nekā citas Portugāles šķirnes, tāpēc tā ir atjaunināta un iekļauta saskaņā ar jaunās KLP pamatnostādnēm.”

Grozītā redakcija: teksts ir svītrots.

VIENOTAIS DOKUMENTS

“Carne Mertolenga”

ES Nr.: PDO-PT-0212-AM01 – 2018. gada 1. martā

ACVN (X) AĢIN ( )

1. Nosaukums vai nosaukumi [ACVN vai AĢIN]

“Carne Mertolenga”

2. Dalībvalsts vai trešā valsts

Portugāle

3. Lauksaimniecības produkta vai pārtikas produkta apraksts

3.1. Produkta veids

1.1. grupa. Svaiga gaļa (un subprodukti)

3.2. Apraksts par produktu, uz kuru attiecas 1. punktā minētais nosaukums

Tādu Mertolenga šķirnes dzīvnieku gaļa, kuri ir reģistrēti piedzimušo dzīvnieku reģistrā un ir Mertolenga liellopu šķirnes ciltsgrāmatā reģistrēta buļļa un govs pēcnācēji.

Vecuma grupas:

“vitela” (teļš) — dzīvnieks, kam kaušanas brīdī ir no vairāk nekā 6 mēnešiem līdz 10 mēnešiem (ieskaitot);

“vitelão” (viengadnieks) — dzīvnieks, kam kaušanas brīdī ir no vairāk nekā 10 mēnešiem līdz 15 mēnešiem (ieskaitot);

“novilho/novilha” (jaunbullis/jaungovs) — dzīvnieks, kam kaušanas brīdī ir no vairāk nekā 15 mēnešiem līdz 30 mēnešiem (ieskaitot).

Sertificēt var arī citu vecuma grupu dzīvnieku liemeņus.

Atļautā liemeņu klasifikācija

Uzbūve: jaunbuļļu/jaungovju vecuma grupā ir atļauta U, R un O kategorija; citās vecuma grupās ir atļauta U, R, O un P kategorija.

Tauki: tiem jābūt stingriem, nesulojošiem un baltā līdz dzeltenā krāsā. Ceturtās kategorijas liemeņus var sertificēt tikai tad, ja tie tiks sadalīti. Piektās kategorijas liemeņi ir izslēgti.

Krāsa: tumši sārta līdz tumši sarkana.

pH: mazāks nekā 6.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Dzīvniekus audzē saskaņā ar ekstensīvas lauksaimniecības praksi, un dzīvnieku blīvums ir mazāks par 1,4 LU/ha.

Teļi barojas ar mātes pienu līdz 6–9 gadu vecumam un ganās kopā ar savu māti. Pēc atšķiršanas turpina ekstensīvu lauksaimniecības praksi un teļiem dod līdzīgu barību kā to mātēm.

Ganāmpulki parasti barojas ganībās (dabiskās vai uzlabotās), ar salmiem, sienu/skābbarību, otrā pļāvuma sienu un zīlēm. Ja nepieciešams, dzīvnieku barību var papildināt ar produktiem no tās pašas vai citām lauku saimniecībām vai ar barības maisījumu.

Dzīvniekus audzē saskaņā ar ekstensīvas lauksaimniecības praksi, un nobarošanā pamatā var izmantot tās pašas vai citu lauku saimniecību produktus vai barības maisījumu.

Ja ir nepieciešams izmantot dzīvnieku barību, kas nav iegūta tajā pašā lauku saimniecībā, piemēram, lai turpinātu nodrošināt dzīvnieku labturību vai atbilstību citas kvalitātes (piemēram, bioloģiskās ražošanas) vai sertifikācijas shēmas prasībām, ražotājiem būtu jādod priekšroka dzīvnieku barībai, kas iegūta citās ģeogrāfiskajā apgabalā esošās lauku saimniecībās. Ja tas nav iespējams, var izmantot ārpus ģeogrāfiskā apgabala iegūtu dzīvnieku barību ar noteikumu, ka tā veido ne vairāk kā 50 % sausnas gadā un ka netiek mainītas gaļas būtiskās īpašības, kas norādītas produkta aprakstā.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Atnešanās, audzēšana un nokaušana.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Produktu “Carne Mertolenga” var piedāvāt pārdošanai liemeņa, pusliemeņa, ceturtdaļliemeņa, vakuumā iepakotu izcirtņu, paplāšu vai gaļas izstrādājumu veidā. Liemeņu, pusliemeņu un ceturtdaļliemeņu sasaldēšana / dziļā sasaldēšana ir aizliegta. Ir atļauts sasaldēt / dziļi sasaldēt izcirtņus, kas ir iepakoti vakuumā vai noformēti citā iepakotā veidā.

3.6. Ar reģistrēto nosaukumu apzīmētā produkta marķēšanas īpašie noteikumi

Neatkarīgi no noformējuma veida produktam “Carne Mertolenga”:

— etiķetē ir jābūt vienam no šiem tekstiem: “Carne Mertolenga – Denominação de Origem Protegida” [“Carne Mertolenga” — aizsargāts cilmes vietas nosaukums] vai “Carne Mertolenga DOP” [ACVN “Carne Mertolenga”],

— ir jānorāda arī kontroles institūcija.

4. Ģeogrāfiskā apgabala īsa definīcija

Portalegres [Portalegre], Santareimas [Santarém], Evoras [Évora], Bežas [Beja] un Setubalas [Setúbal] apgabals.

5. Saikne ar ģeogrāfisko apgabalu

“Carne Mertolenga” ģeogrāfiskajam apgabalam ir raksturīgs Vidusjūras klimats; gada nokrišņu daudzums ir 450–800 l/m2, un lielākā daļa nokrīt rudenī un ziemā. Vasaras ir karstas un sausas. Šie klimata apstākļi ir viens no galvenajiem iemesliem, kāpēc šajā apgabalā dominē ekstensīvas lopkopības saimniecības, no kurām lielākajā daļā ir korķozolu un akmeņozolu audzes.

Pateicoties šiem apstākļiem, šajā reģionā ir attīstījusies liellopu šķirne Mertolenga, kas labi pazīstama ar savu izturību, ilgo mūžu un pieticību. Ievērības cienīgs ir arī tās lielais auglīgums, reproduktīvā vecuma ilgums un spēja pārvērst visraupjāko barību augstas kvalitātes gaļā. Šai šķirnei ir četras domājamās izcelsmes vietas: pašvaldības Barrancos teritorija un pilsētu Serpa un Beja, Sadu [Sado] upes ielejas un Sorajas [Sorraia] upes ielejas nabadzīgākās teritorijas. Tālā pagātnē ar vārdu “mertolengo” apzīmēja liellopus, kas bija labi piemēroti, pateicoties mazajam augumam un spējai izdzīvot skarbajās pašvaldību Mértola un Alcoutim zemēs ar kalnainu, diezgan viļņotu reljefu un ierobežotu lopbarības nodrošinājumu. No šīm teritorijām šķirne izplatījās pa visu Alentēžu [Alentejo] un Ribatēžu [Ribatejo] reģionu.

Šo liellopu uzturs sastāv pamatā no dabisku vai uzlabotu ganību zāles, zīlēm un graudaugu rugājiem. Citu veidu barību parasti izmanto tikai tad, ja ir liels lopbarības trūkums. Tā kā barības ir daudz tikai pavasarī un tā kvalitātes ziņā gandrīz vienmēr ir nepilnīga, neparastajam veidam, kā šie liellopi pielāgojas biežajam barības trūkumam, ir ļoti liela nozīme to izdzīvošanā šajā ražošanas reģionā. Dažos gadījumos tos uzskata par vienīgajiem lauksaimniecības dzīvniekiem, ko te iespējams audzēt.

Ražošanas reģionā valdošo apstākļu dēļ dzīvniekus audzē saskaņā ar ekstensīvu sistēmu (dzīvnieku blīvums ir mazāks par 1,4 LU/ha), izmantojot reģionam raksturīgos zālājus ar akmeņozoliem. Šīs ražošanas sistēmas un pašas šķirnes īpašību dēļ dzīvnieki ir mazi līdz vidēji lieli, to liemeņi ir salīdzinoši viegli attiecībā pret dzīvnieku vecumu nokaušanas brīdī un tiem nav daudz viscerālo vai zemādas tauku. Liemeņi ir salīdzinoši nelieli, ar stingriem, nesulojošiem taukiem. Tauku krāsa ir balta līdz dzeltena, un gaļas krāsa ir tumši sārta līdz tumši sarkana.

Atsauce uz specifikācijas publikāciju

(šīs regulas 6. panta 1. punkta otrā daļa)

https://www.dgadr.gov.pt/images/docs/val/dop_igp_etg/Valor/CE_Carne_Mertolenga.pdf

(1) OV L 343, 14.12.2012., 1. lpp.